ফের পথকুকুরের হামলা! ৪ বছরের শিশুকে ছিঁড়ে খেল ২৫টি জন্তু

ওয়েব ডেস্ক: ফের পথকুকুরের হামলার (Street Dog Attack) শিকার এক শিশু। এবার ঘটনাস্থল মহারাষ্ট্র (Maharashtra)। সোমবার দুপুরে ভান্ডারা জেলার পাওনি তালুকায় কুকুরের হামলার গুরুতর জখম (Seriously Injured) হল এক চার বছরের শিশু। জানা গিয়েছে, এদিন প্রায় ২০ থেকে ২৫টি কুকুরের একটি দল চার বছরের শরভিল লোনারাকে আক্রমণ করে। শিশুটির মুখমণ্ডলের মাংস খুবলে নেয় হ্রিংস্র কুকুরের দল। নীল রঙের টি-শার্ট রক্ত জমে কালো হয়ে গিয়েছিল।

এই দৃশ্য দেখে স্থানীয় বাসিন্দারা দ্রুত ছুটে আসেন। তাঁরা কুকুরগুলিকে তাড়িয়ে শিশুটিকে প্রাণে বাঁচান। রক্তাক্ত অবস্থায় চার বছরের শরভিলকে প্রথমে স্থানীয় হাসপাতালে ভর্তি করা হয়। পরে অবস্থা গুরুতর হওয়ায় তাঁকে নাগপুরের হাসপাতালে স্থানান্তরিত করা হয়। চিকিৎসকরা জানিয়েছেন, এখনও শিশুটির অবস্থা আশঙ্কাজনক।

আরও পড়ুন: অরুণাচলে ভূমিধস, পাহাড় থেকে গড়িয়ে পড়ছে পাথরের চাঁই

উল্লেখ্য, সম্প্রতি দেশজুড়ে বেড়ে চলেছে পথকুকুরের হামলার ঘটনা। ১১ অগাস্ট সুপ্রিম কোর্ট দিল্লি-এনসিআর ও আশেপাশের এলাকায় পথকুকুরদের আবাসিক এলাকা থেকে সরিয়ে শেল্টারে পাঠানোর নির্দেশ দিয়েছিল। তবে পশুপ্রেমীদের তীব্র প্রতিবাদের মুখে পড়ে আদালত নির্দেশ সংশোধন করে জানায়, নির্বীজকরণ ও টিকাকরণের পর সেই কুকুরদের পুনরায় একই এলাকায় ছেড়ে দিতে হবে।

এদিকে গত শনিবার উত্তরপ্রদেশের কানপুরের শ্যাম নগর এলাকায়ও এক তরুণীর ওপর কুকুরদের আক্রমণের ঘটনা ঘটে। ২১ বছর বয়সী বিবিএর চূড়ান্ত বর্ষের ছাত্রী বৈষ্ণবী সাহু গুরুতরভাবে আহত হন। তার মুখে ১৭টি সেলাই দিতে হয় এবং শরীরের বিভিন্ন জায়গায় কামড়ের ক্ষতচিহ্ন রয়েছে। বর্তমানে তিনি চিকিৎসাধীন।